13. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 21 της 18/28 Φεβρ. 1969 (ΦΕΚ Α΄ 34) Περί της ανάγκης επανεποικισμού των παραμεθορίων περιοχών δια πληθυσμού ακμαίου εθνικού φρονήματος. Έχον υπ’ όψιν: 1)τας διατάξεις του άρθρ. 11 παρ. 2 του Ν.Δ. 2536/1953 «περί επανεποικισμού των παραμεθορίων περιοχών και ενισχύσεως του πληθυσμού αυτών», 2)την υπ’ αριθ. Ε/4140/29.1.1969 πρότασιν του Υπουργού Γεωργίας περί της ανάγκης επανεποικισμού των παραμεθορίων περιοχών δια πληθυσμού ακμαίου εθνικού φρονήματος», αποφασίζει: 1.Επιτρέπεται όπως επί των εις τας παραμεθορίους περιοχάς διατιθεμένων προς αποκατάστασιν ακτημόνων καλλιεργητών ή κτηνοτρόφων αγροτικών εν γένει ακινήτων ανηκόντων ή καθ’ οιονδήποτε τρόπον περιερχομένων εις το Δημόσιον, των διατιθεμένων τοιούτων κοινοχρήστων της μορφής των άρθρ. 164 και 197 του Αγροτικού Κώδικος, ως και επί των πάσης φύσεως διαθεσίμων γεωργικών κλήρων και οικοπέδων αποκαθίστανται υπό της Επιτροπής Απαλλοτριώσεων ομού μετά των εγκατοίκων και ακτήμονες καλλιεργειταί ή κτηνοτρόφοι προερχόμενοι εξ άλλων περιοχών της Επικρατείας, κατά παρέκκλισιν των οικείων διατάξεων της αγροτικής Νομοθεσίας, τηρουμένης δια την αποκατάστασιν πάντων τούτων της υπό της Νομοθεσίας ταύτης καθοριζομένης σειράς κατατάξεως. 2.Δια την κατά την ηγουμένην παράγραφον αποκατάστασιν, τηρώνται επί ποινή απολύτου ακυρότητος των εκδιδομένων αποφάσεων της Επιτροπής Απαλλοτριώσων, τα υπό της παρ. 4 της δια του άρθρ. 28 του Νόμ. 3194/1955 «περί τροποποιήσεως και συμπληρώσεως της «περί Ταμείων Εφέδρων Πολεμιστών Κρήτης κειμένης Νομοθεσίας και άλλων τινών διατάξεων της εποικιστικής Νομοθεσίας», κυρωθείσης υπ’αριθ. 1209/1954 Πράξεως του Υπουργικού Συμβουλίου, οριζόμενα. 3.Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 